Адыгэш лъэрыхьхэр
Ди газетым зэрытетащи, Урысей Федерацэм шы спортымкIэ и зи чэзу чемпионат жэпуэгъуэм и 18-м ди республикэм щекIуэкIащ.
Нартан къуажэм и Iэгъуэблагъэм къыщызэрагъэпэща зэхьэзэхуэр, «Гуэрэн» зи фIэщыгъэ фермэм и Iэшэлъашэм щызэхашар, IыхьитIу гуэшати, зыр урысейпсо, адрейр къэрал зэхуаку мыхьэнэ зиIэт.
Километри 160-кIэ хэша лъагъуэ нэхъ иным зезыпщыта шууиблым ящыщу ар къызэзынэкIыфар щы къудейщ. Абыхэм я деж пашэ щыхъуар а Iуэхум зэман нэхъ мащIэ дыдэ тезыгъэкIуэда Къалэ Мухьэмэдрэ ар зытеса Инарэ шыбзымрэщ. Гъуэгуанэр а тIум къызэранэкIащ сыхьэти 10:34:20-м къриубыдэу, зы сыхьэтым и кIуэцIкIэ, ику иту, километр 15,13-р «ягъэкIуэщIу».
А махуэм екIуэкIащ CEI 3* къэрал зэхуаку мыхьэнэ зиIэ зачётыр зытхэм я зэпеуэри. ЗэрыгурыIуэгъуэщи, Къалэ Мухьэмэд а лъэныкъуэмкIи япэ увыпIэр къыщихьащ.
CEI 2* нагъыщэмкIэ хагъэунэхукIа гъуэгуанэу километри 120-рэ зи кIыхьагъыр къызэзынэкIахэм я деж пашэ щыхъуар Юпитер зи цIэ адыгэш хакIуэм шэса Черкасовэ Полинэщ. Лъэпкъыш алащэу Шагъдий зи фIэщыгъэм теса Егъэн Идар а лъагъуэм пэлъэщахэм я еплIанэми, КМС нормативыр абыи игъэзэщIащ. Пашэ зи цIэ адыгэш алащэм шэса Зыхъуэ Замир а гъуэгуанэр къызэзынэкIахэм я еханэщ.
CEI 1* зи нагъыщэ лъагъуэу километри 100-кIэ хашам зезыпщытахэм я деж япэ увыпIэ къыщихьащ Турбо алащэм теса Махуэ Ахьмэд. Аргун зи фIэщыгъэ адыгэш хакIуэм шэса Уэршыкъуэ Албэч зэпеуэм щыетIуанэщ.
Километр 80 зи кIыхьагъ CEN 1* зи нагъыщэ гъуэгуанэм япэ увыпIищыр къыщахьащ (зэрызэкIэлъыкIуэм хуэдэу) Бэч, Азарт, Данар адыгэшхэм теса ГъущIынэ Къантемыр, Уэршыкъуэ Заурбэч, Шыкхъэ Алим сымэ.
Апхуэдэу, мы махуэм екIуэкIащ CEN зи нагъыщэ лъагъуэу километр 40 зи жыжьагъми къыщызэрагъэпэща зэпеуэхэр. Абы хэта шууейхэм я бжыгъэр 30-м нэблагъэрт.
Зэхьэзэхуэм кърихьэлIахэм ядедгъэкIуэкIа псалъэмакъым ятедухуа тхыгъэ ди газетым и къыдэкIыгъуэхэм ящыщ зым тетынущ.
КЪУМАХУЭ Аслъэн.
